Predkladacia správa

Ministerstvo dopravy a výstavby SR predkladá na rokovanie Legislatívnej rady vlády SR návrh zákona, ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (ďalej len „zákon“) v súlade s Plánom legislatívnych úloh vlády SR na rok 2017. V zmysle zákona sú poskytované dotácie, ktoré sú významnou formou podpory štátu pre rozvoja bývania.

Vláda sa zaviazala naďalej prijímať opatrenia na efektívnejšiu podporu nájomného bývania vzhľadom na nízky podiel nájomných bytov na Slovensku. Potreba úpravy a doplnenia zákona vyplynula z aplikácie platného znenia zákona v praxi a z nutnosti stanovenia spresňujúcich podmienok pre poskytovanie dotácie. Navrhuje sa  zadefinovanie štartovacieho bytu a možnosti poskytovania zvýšenej dotácie na jeho obstaranie.

Predložený návrh má negatívny vplyv na rozpočet verejnej správy a jeho dopad je uvedený v doložke vplyvov. Návrh zákona nemá vplyv na podnikateľské prostredie, životné prostredie a nemá vplyv na informatizáciu a na služby verejnej správy pre občana. Vo vzťahu k sociálnym vplyvom sa návrh zákona hodnotí pozitívne.

Predložený návrh zákona nevyžaduje nové nároky na pracovné sily.

Návrh zákona nie je predmetom vnútrokomunitárneho pripomienkového konania. Dátum účinnosti sa navrhuje s prihliadnutím na dĺžku legislatívneho procesu a potrebnú legisvakanciu.

Návrh zákona je v súlade s Ústavou Slovenskej republiky, ústavnými zákonmi a nálezmi ústavného súdu, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Materiál bol predmetom medzirezortného pripomienkového konania a jeho vyhodnotenie je súčasťou materiálu.

V rámci pripomienkového konania bolo k návrhu zákona uplatnených 73 pripomienok, z toho 18 pripomienok zásadného charakteru. Zásadne pripomienky uplatnilo Ministerstvo financií SR, Protimonopolný úrad SR, Združenie miest a obcí Slovenska, Zväz stavebných podnikateľov Slovenska, Asociácia priemyselných zväzov, Republiková únia zamestnávateľov v SR a Splnomocnenec vlády SR pre rómske komunity.

Pripomienky zásadného charakteru boli akceptované alebo akceptované úpravou textu na základe výsledkov rozporového konania. Neakceptované pripomienky boli v rámci rozporového konania vysvetlené, alebo pripomienkujúci subjekt odstúpil od zásadnej pripomienky.

V rámci rozporového konania nebol odstránený rozpor k zásadnej pripomienke Ministerstva financií SR k analýze vplyvov na rozpočet verejnej správy. Ministerstvo financií  SR požaduje zvýšenie finančných prostriedkov zabezpečiť v rozpočte kapitoly, aby bol rozpočtovo nekrytý vplyv v jednotlivých rokoch nulový. Ministerstvo dopravy a výstavby SR naďalej trvá na zvýšení finančných prostriedkov na podporu nájomného bývania pre sociálne slabšie skupiny obyvateľstva aj v súvislosti s požiadavkou na financovanie novo zavádzanej podpory štartovacích bytov.

Návrh zákona sa predkladá na rokovanie Legislatívnej rady vlády SR s 1 neodstráneným rozporom.